**Ashley Madison** on deittisivusto ja sosiaalinen verkosto, jota markkinoidaan erityisesti parisuhteessa oleville henkilöille. Sivuston on perustanut Kanadassa vuonna 2002 Noel Biderman. Palvelu avattiin Suomessa syyskuussa 2012. Se on saanut nimensä kahden suositun amerikkalaisen tytön nimen, Ashleyn ja Madisonin, mukaan.

Sivusto nousi otsikoihin heinä-elokuussa 2015, kun hakkeriryhmä julkaisi miljoonien sivuston käyttäjien tietoja Internetissä.

Julkisuus
---------

Ashley Madisonin markkinointi on hyvin aggressiivista ja hyvää makua koettelevaa. Suomen lanseerauksessa yhtiö käytti kansanedustaja Ilkka Kanervan valokuvaa mainoksessaan ilman lupaa. Yhtiö jatkoi Kanervan käyttöä mainonnassaan vielä toistamiseen, antamalla tiedotteen mainoksen uusiokäytöstä ja vihjaili olevansa Kanervan kunnallisvaalikampanjan takana. Yhtiö kertoi, että sille ei myydä mainosaikaa valtamedian tv-kanavilla.

Lokakuussa 2012 Hymy-lehdessä ollessa haastattelussa Biderman ilmoitti, että yhtiö aikoo käyttää entisen pääministeri Matti Vanhasen kuvaa seuraavassa mainoksessaan. Vanhanen kielsi kuvansa käytön, mutta yhtiön tiedotteessa kieltoa ei aiottu noudattaa. Lopulta mainoksen kuvan ottanut kuvaaja kielsi kuvan käytön Vanhasen aloitteesta ja yhtiö perui mainoksen julkaisun.

Avid Life Media haastoi Ashley Madisonin kilpailijan Victoria Milanin oikeuteen Kaliforniassa Yhdysvalloissa lokakuussa 2012 plagioinnista ja mallisuojan rikkomisesta.

Tasa-arvonäkökulma
------------------

Tasa-arvovaltuutettu ilmoitti lokakuussa 2012 että yksityishenkilö oli tehnyt valituksen Ashley Madisonin maksukäytännöistä. Valituksessa henkilö halusi tasa-arvovaltuutetun tutkivan, rikkooko Ashley Madisonin hinnoittelu lakia naisten ja miesten välisestä tasa-arvosta (609/1986) annetun lain syrjinnän kieltoa. Valittajan mielestä palvelu on ilmainen naisille ja miehiltä vaaditaan vähintään 50 euroa kirjautumisesta. Vastauksessaan tasa-arvovaltuutetun toimisto ilmoitti, että se voi valvoa tasa-arvon säännösten noudattamista vain Suomen oikeudenkäyttöpiiriin kuuluvissa asioissa ja ei siksi voi puuttua kanadalaisen palvelun toimintaan.

Tietomurto
----------

20. heinäkuuta 2015 Ashley Madisonin kotisivulla julkaistiin tiedote, jonka mukaan sivuston järjestelmiin oli yritetty murtautua. Sivustolle murtautunut ryhmä uhkasi levittää tiedot, ellei palvelua suljeta. Elokuussa Internetiin levitettiin sivuston tietomurron yhteydessä saatu 10 gigatavun tietokanta, joka sisälsi 33 miljoonan käyttäjän tiedot. Tiedoissa on mukana muun muassa osoitteita ja osittaisia luottokorttitietoja.

Elokuun lopulla sivuston omistava Avid Life Media tiedotti, että Ashley Madisonin toimitusjohtaja Noel Biderman jättää yrityksen.

Käyttäjien sukupuolijakauma
---------------------------

Teknologiablogi Gizmodo.comin toimittaja Annalee Newitz analysoi tietomurron yhteydessä vuodettua dataa. Ashley Madisonin mukaan sen 37 miljoonasta käyttäjästä 5,5 miljoonaa oli naisia.

Datan mukaan mieheksi tunnistautuneista käyttäjistä 5,9 miljoonaa oli ainakin kerran vastannut saamiinsa viesteihin. Naiseksi tunnistautuneista näin oli tehnyt 9 700. Noin 11 miljoonaa mieskäyttäjää oli liittynyt sivuston chattiin, kun taas naisista näin oli tehnyt vain 2 400.

Muuta
-----

Ashley Madisonin Suomen maajohtajana toimi 12.12.2012 saakka Timo Uusi-Kerttula. Uusi-Kerttula siirtyi sivuston emoyhtiön kehitysjohtajaksi em. päivänä. Uusi-Kerttula on eronnut tehtävästä keväällä 2013.

Lähteet
-------

* (Arkistoitu – Internet Archive)

### Viitteet

1. 1 2 3  Noel Biderman - President & CEO, Avid Life Media Inc. Avid Life Media, Inc. Viitattu 22.8.2015. (englanniksi)
2. ↑  ashleymadison.com - meet bored men & lonely housewives *similarweb.com*. Viitattu 27.6.2022. (englanniksi)
3. ↑  Pettämissivuston mainos tuli Ilkka Kanervalle yllätyksenä  3.9.2012. HS.fi. Viitattu 3.10.2012.
4. ↑  Pettäjäsivusto kierrättää Ilkka Kanerva -mainoslakanansa  21.9.2012. marmai.fi. Viitattu 3.10.2012.
5. ↑  Syrjähyppysivusto: Teimme Ilkka Kanervan vaalityön – Kanerva pitää toimintaa härskinä  29.10.2012. ts.fi. Viitattu 29.10.2012.
6. ↑  Tv-kanavat eivät halunneet syrjähyppymainoksia (Internet Archivesta, tallennettu 27.11.2012 Julkaisija=Satakunnan Kansa) *satakunnankansa.fi*.  3.10.2012.  Arkistoitu 27.11.2012. Viitattu 22.8.2015.
7. ↑  Matti Vanhanen pettämissivuston mainoslakanaan!  10.10.2012. hymy.fi. Viitattu 15.10.2012.
8. ↑  Pettäjäsivusto ottaa Matti Vanhasen mainokseensa, vaikka tämä kieltää  12.10.2012. talouselama.fi. Viitattu 15.10.2012. [vanhentunut linkki]
9. ↑  Pettäjäsivusto peruu mainoskampanjansa - Vanhasen kuvaa ei käytetä  15.10.2012. mtv3.fi. Viitattu 15.10.2012.
10. ↑  Pettämissivusto haastoi kilpailijansa oikeuteen: "Hyvää liikemiestapaa loukattu"Arkistoitu kopio  3.12.2012. aamulehti.fi.  Arkistoitu 6.12.2012. Viitattu 3.12.2012.
11. ↑  Laki naisten ja miesten välisestä tasa-arvosta 8.8.1986/609  8.8.1986. finlex.fi. Viitattu 19.10.2012.
12. ↑  Pettäjäprofeetta tasa-arvovaltuutetulle: "Ei ole olemassa ilmaisia lounaita"  17.10.2012. metropoli.net. Viitattu 17.10.2012.
13. ↑  STATEMENT FROM AVID LIFE MEDIA, INC. JULY 20 – 12:25PM *ashleymadison.com*.  20.7.2015.  Arkistoitu 21.7.2015. Viitattu 20.8.2015. (englanniksi)
14. ↑  Pettääkö puolisosi? Tietomurtautuja voi paljastaa kymmenien tuhansien suomalaisten salat *Digitoday*.  20.7.2015. Sanoma Media Finland Oy. Viitattu 20.8.2015.
15. ↑  Pettämispalvelun murto on aito – ja sillä on hirveitä seurauksia *Digitoday*.  19.8.2015. Sanoma Media Finland Oy. Viitattu 20.8.2015.
16. ↑  Pettämissivusto Ashley Madisonin perustaja jättää yrityksen *Yle Uutiset*.  28.8.2015. Viitattu 29.8.2015.
17. ↑  Almost None of the Women in the Ashley Madison Database Ever Used the Site *gizmodo.com*.
18. ↑  AshleyMadison.comin Timo Uusi-Kerttula Euroopan liiketoimintojen kehitysjohtajaksi  12.12.2012. deski.fi.  Arkistoitu 16.12.2012. Viitattu 12.12.2012.
19. ↑  Pettäminen kannattaa netissä, vaikka romantiikka elääkin renessanssia  24.7.2013. YLE.fi. Viitattu 28.8.2013.

Aiheesta muualla
----------------

* Yrityksen verkkosivusto